舞鶴亭歌
作者：真德秀
朝代：宋

paragraphs: 舞鶴亭空亭，無鶴胡爲名。
亦如西山賦招鶴，無鶴可招也不惡。
何必玄裳縞袖二八真娉婷，想像標致便足使人毛骨清。
仙翁好鶴非徒爾，鶴德從來比君子。
坡仙自謂吾不如，今翁與坡豈其殊。
蒼苔白石有餘樂，一似簞瓢甘澹泊。
笑殺飛鳶太不靈，貪腥嗜腐譁然爭。
九臯一唳醒人耳，又如片言之善應千里。
更笑荒林老木終日號畢逋，說吉說凶誰聽渠。
仙翁愛鶴愛其德，我讀翁詩三歎息。
便好從翁痛飲醉倒斯亭邊，振袂起舞學胎仙。